بھولا بھائی ڈیسائی

بھولا بھائی ڈیسائی ، (پیدائش: 13 اکتوبر، 1877ء - وفات: 6 مئی، 1946ء) ہندوستان کے مشہور اور معروف انقلابی لیڈر، ہندو مسلم یکجہتی کے ان علمبردار، نامور وکیل، کانگریس کے رہنما اور تحریک آزادی ہند کے کارکن تھے۔ انہوں نے سودشی اور عدم تعاون تحریکات میں اہم کردار ادا کیا۔ آزاد ہند فوج کے خلاف مقدمے کی پیروی ان کی شہرت کا باعث بنی۔

حالات زندگی 
بھولا بھائی ڈیسائی 13 اکتوبر 1877ء کو ولساڈ، گجرات، برطانوی ہندوستان میں پیدا ہوئے۔ ان کے والد جیون جی وکالت کے پیشے سے وابستہ تھے۔ 1895ء میں بھولا بھائی نے ہائی اسکول پاس کیا اور ایلفنسٹن کالج بمبئی سے بی اے کی ڈگری فرسٹ ڈویژن میں حاصل کی۔ تاریخ سیاسی معاشیات کے مضامیں میں نمایاں نمبر حاصل کرنے پر ورڈزورتھ ایوارڈ اور اسکالرشپ حاصل کی۔ بعد ازاں بمبئی یونیورسٹی سے انگریزی میں ایم اے کی ڈگری حاصل کی۔ ایم اے کی ڈگری حاصل کرنے کے بعد وہ گجرات کالج احمدآباد میں انگریزی اور تاریخ کے پروفیسر مقرر کیے گئے۔ دورانِ ملازمت انہوں نے ایل ایل بی کا امتحان پاس کیا اور ملازمت چھوڑ کر وکالت شروع کر دی، اس پیشے میں انہوں نے بہت جلد کامیابی اور شہرت حاصل کی۔ 1930ء میں وہ آل انڈیا کانگریس میں شامل ہوئے۔ سودیشی اور تحریک عدم تعاون میں اہم کردار ادا کیا۔ قانون کی خلاف ورزی کی بنا پر وہ گرفتار کیے گئے اور ایک سال جیل میں رہے۔ 1934ء میں گجرات سے مرکزی اسمبلی کے نمائندے منتخب ہوئے۔ قانون سازی کے مسائل اور سیاسی امور کے مباحث میں آپ نے اسمبلی کے اندر اپنی ذہانت، فہم اور زورِ بیان کا سکہ جمایا۔ واقعہ بارڈولی کی تحقیق میں وہ کانگریس کی جانب سے بطور وکیل پیش ہوئےے۔ بعد میں انہوں نے آزاد ہند فوج کے خلاف مقدمہ کی نہایت خلوص،محنت اور قابلیت سے پیروی کی۔ بھولا بھائی ڈیسائی ہندو مسلم یکجہتی کے علمبرداروں میں شامل تھے اور اس یکجہتی کے لیے انہوں نے بہت کوششیں کیں۔ مولانا ابو الکلام آزاد کے ان کے بڑے اچھے مراسم تھے۔ کہا جاتا ہے کہ مولانا آزاد جب بمبئی تشریف لاتے تھے تو بھولا بھائی ڈیسائی کے گھر پر قیام کرتے تھے۔

وفات 
بھولا بھائی ڈیسائی 6 مئی، 1946ء کو انتقال کر گئے۔

حوالہ جات 

1877ء کی پیدائشیں
1946ء کی وفیات
آزاد ہند فوج کی آزمائشیں
انیسویں صدی کے ہندوستانی قانون دان
برطانوی ہند کے قیدی اور زیر حراست افراد
بیسویں صدی کے بھارتی سیاست دان
بیسویں صدی کے بھارتی قانون دان
ضلع ولساڈ کی شخصیات
گجرات (بھارت) سے آزادی ہند کے فعالیت پسند
گجراتی شخصیات
گجرات، بھارت سے انڈین نیشنل کانگریس کے سیاست دان
ممبئی کے سیاست دان
ممبئی یونیورسٹی کے فضلا
ہندوستان کی مرکزی قانون ساز اسمبلی کے اراکین
Short description is different from Wikidata
ایلفن سٹون کالج کے فضلا